text: AC Horsens drømmer om point i Parken
  12 august 2017 kl. 11.53
  Med tre sejre i de første fire kampe er "de gule" fuld af selvtillid før den svære udekamp mod FC København. Også Sønderjyske venter der en svær opgave  i Lyngby.
  AC Horsens har fået en langt bedre sæsonstart end ventet, men lørdag venter en af de rigtig svære kampe når holdet møder FC København i Parken.
  Træner Bo Henriksen fortæller til klubbens hjemmeside, at de har stor respekt for FCK, men at de ikke har fået så god en start som forventet, og det kan måske udnyttes.
  - Der er vist ingen tvivl om, hvor favoritværdigheden ligger, men vi har selvtillid  og vi vil gøre alt for at drille FCK, siger Bo Henriksen.
  Sønderjyske skal lørdag forsøge at følge op på den seneste sikre 3-0 sejr over AGF. Men det er noget af en skrækmodstander, der venter.
  Sønderjyske spillede i den seneste sæson fire kampe mod Lyngby, og tabte dem alle.
  Lyngby - Sønderjyske kl. 16.00
  FC København - AC Horsens kl. 18.30
  